Národné osvetové centrum
Námestie SNP 12
812 34 Bratislava 1
www.nocka.sk

Propozície
celoštátnej postupovej súťaže a prehliadky v umeleckom prednese poézie a prózy, v tvorbe recitačných kolektívov a divadiel poézie detí, mládeže a dospelých – 61. HVIEZDOSLAVOV KUBÍN

A.
Základné údaje

Subjekty súťaže:
Vyhlasovateľom celoštátnej postupovej súťaže a prehliadky v umeleckom prednese poézie a prózy, v tvorbe recitačných kolektívov a divadiel poézie detí, mládeže a dospelých – 61. Hviezdoslavov Kubín je Národné osvetové centrum z poverenia Ministerstva kultúry SR a Ministerstva školstva, vedy, výskumu a športu SR. 

Odborným garantom celoštátnej postupovej súťaže a prehliadky v umeleckom prednese poézie a prózy, v tvorbe recitačných kolektívov a divadiel poézie detí, mládeže a dospelých – 61. Hviezdoslavov Kubín je Národné osvetové centrum. 

Realizátorom a organizačným garantom celoštátnej postupovej súťaže a prehliadky v umeleckom prednese poézie a prózy, v tvorbe recitačných kolektívov a divadiel poézie detí, mládeže a dospelých – 61. Hviezdoslavov Kubín je Mestské kultúrne stredisko v Dolnom Kubíne. Nižšie kolá súťaže organizujú regionálne osvetové a kultúrne strediská, okresné úrady, mestské a miestne kultúrne strediská, domy kultúry, centrá voľného času, školy a ostatné kultúrne a školské zariadenia, odbory a domy Matice slovenskej.

Spoluusporiadateľmi celoštátnej postupovej súťaže a prehliadky v umeleckom prednese poézie a prózy, v tvorbe recitačných kolektívov a divadiel poézie detí, mládeže a dospelých – 61. Hviezdoslavov Kubín sú Oravské múzeum P. O. H., Oravské kultúrne stredisko, Oravská knižnica A. Habovštiaka a i. Spoluusporiadateľmi nižších kôl súťaže sú rôzne inštitúcie v oblasti kultúry, školstva a spoločenských i občianskych inštitúcií v danej oblasti. 

Základná charakteristika
Celoštátna postupová súťaž a prehliadka v umeleckom prednese poézie a prózy, v tvorbe recitačných kolektívov a divadiel poézie detí, mládeže a dospelých – 61. Hviezdoslavov Kubín je podujatie s jednoročnou periodicitou a výberom na Scénickú žatvu v Martine, na Medzinárodný festival poézie vo Valašskom Meziříčí, Podebradské dni poézie (ČR) a iné umelecké, kultúrne a súťažné podujatia.
Súťaž je založená na dobrovoľnej činnosti žiakov, študentov a občanov; jednotlivcov a kolektívov. Napomáha rozvíjať ich záujmy a nadanie v oblasti prednesu a rôznych interpretačných foriem literatúry.
Súťaže sa môže zúčastniť každý neprofesionálny recitátor, záujemca o umelecký prednes a neprofesionálne kolektívy, ktoré inscenujú literárne texty.

Poslanie súťaže a prehliadky
Hviezdoslavov Kubín je najstaršou a najprestížnejšou súťažou v oblasti umeleckého prednesu a divadiel poézie. Recitátori a kolektívy svojím repertoárom a interpretáciou hlbšie spoznávajú literárne hodnoty a zoznamujú s nimi verejnosť. Jednotlivé stupne prehliadky prehlbujú poznanie literatúry a textu, tvorivosť, kultivujú jazyk, reč, rytmus, spoločenské vystupovanie, pestujú vzťah k slovu ako kultúrnej a umeleckej hodnote. 
Súťaž výrazne prispieva k vyhľadávaniu talentovaných a nadaných žiakov a študentov v oblasti umeleckého slova, vedie ich k samostatnej tvorivej činnosti, upevňuje ich záujem o sebavzdelávanie, prispieva k účelnému a efektívnemu využívaniu voľného času, vytvára podmienky pre úspešnú prezentáciu týchto aktivít v školách a na kultúrnych podujatiach. 
Súťaž umožňuje kultúrnym pracovníkom využívať poznatky zo súťaže na skvalitnenie kultúrneho života v regiónoch, a pedagógom na skvalitnenie a spestrenie výchovno-vzdelávacieho procesu detí a mládeže, predovšetkým v predmetoch slovenský jazyk a literatúra, a umenie a kultúra. Tvorivé procesy tejto súťažnej aktivity významne ovplyvňujú procesy čítania s porozumením. Súťaž výrazne aktivizuje a vytvára priestor na prezentáciu výsledkov tvorby základných a stredných škôl, a tiež základných umeleckých škôl.
Celoštátna postupová súťaž a prehliadka v umeleckom prednese poézie a prózy, v tvorbe recitačných kolektívov a divadiel poézie detí, mládeže a dospelých – 61. Hviezdoslavov Kubín vytvorí priestor na prezentáciu, vzájomnú konfrontáciu a inšpiráciu pre všetkých záujemcov o túto činnosť prostredníctvom súťažných aj nesúťažných prehliadok, hodnotení a hodnotiacich diskusií, tvorivých seminárov, dielní a iných foriem vzdelávacích a sprievodných podujatí. 
	
Kolá a termíny súťaže
1) školské kolá sa uskutočnia do 25. 1. 2015
2) obvodné kolá sa uskutočnia do 20. 2. 2015
3) okresné kolá sa uskutočnia do 31. 3. 2015
4) regionálne kolá sa uskutočnia do 20. 4. 2015
2) krajské kolá sa uskutočnia do 10. 5. 2015
3) celoštátna súťaž a prehliadka sa uskutočnia v dňoch 18. – 21. 6. 2015 v Dolnom Kubíne.

Základné súťažné podmienky
1.	Súťaž sa koná v prednese pôvodnej a svetovej literatúry v slovenskom jazyku.
2.	Podmienkou účasti jednotlivcov i kolektívov je odovzdanie elektronicky (resp. ručne) vyplnenej prihlášky a elektronické spracovanie súťažného textu prednesu s uvedením autora a prekladateľa, alebo scenára inscenácie s uvedením autorov a prekladateľov textov i zostavovateľa scenára organizátorom súťaže. 
3.	Súťaž sa koná pre jednotlivcov v piatich vekových kategóriách a pre kolektívy v dvoch vekových kategóriách.
	a) súťaž jednotlivcov
– umelecký prednes detí
	I. kategória – deti 1. – 3. ročníka základných škôl (ZŠ),
	II. kategória – deti 4. – 6. ročníka ZŠ a prímy – 1. ročníka osemročných gymnázií,
	III. kategória – deti 7. – 9. ročníka ZŠ a sekundy, tercie, kvarty – 2. – 4. ročníka osemročných gymnázií;
– umelecký prednes mládeže
	IV. kategória – mládež stredných škôl, 5. – 8. ročníka osemročných gymnázií a ostatná nevysokoškolská mládež do 19 rokov vrátane (záväznosť vekovej hranice je platná k termínu súťaže základného, resp. východiskového kola);
– umelecký prednes dospelých
	V. kategória – vysokoškolská mládež bez ohľadu na vek a občania od 20 rokov (záväznosť vekovej hranice je platná k termínu súťaže základného, resp. východiskového kola).	
	Vo všetkých kategóriách sa súťaží osobitne v prednese poézie a osobitne v prednese prózy.
	b) súťaž kolektívov	
	 I. kategória – detských recitačných kolektívov a divadiel poézie – s priemerným vekom účinkujúcich členov súboru do 15 rokov,
	II. kategória – divadiel poézie a recitačných kolektívov – s priemerným vekom účinkujúcich členov súboru nad 15 rokov.
4.	Časový limit 
	pre I. a II. kategóriu 
	– umelecký prednes poézie maximálne 5 minút,				
	– umelecký prednes prózy maximálne 6 minút,

	pre III. kategóriu
	– umelecký prednes poézie maximálne 6 minút, 	
	– umelecký prednes prózy maximálne 8 minút,

	pre IV. – V. kategóriu 
	– umelecký prednes poézie 8 minút,
	– umelecký prednes prózy 10 minút.
	V prípade prekročenia limitu má porota právo recitátora zastaviť v prednese a nehodnotiť.
5.	Recitátor je povinný prednášať text naspamäť. 
6.	Ďalšie podmienky súťaže spresňuje Organizačný poriadok 61. Hviezdoslavovho Kubína.

Práva a povinnosti súťažiacich
1. Súťažiaci (súbor, sólista) sú povinní:
a) akceptovať pravidlá a podmienky súťaže,
b) rešpektovať pokyny organizátora súťaže, 
c) prechádzať všetkými stupňami súťaže s tým istým programovým výstupom, ktorý uvedú v základnom kole súťaže.
2. Súťažiaci (súbor, sólista) majú právo:
a) na dodržanie vopred stanovených podmienok súťaže,
b) žiadať potvrdenie o účasti v súťaži, prípadne o umiestnení v súťaži,
c) vyjadriť sa v dialógu s odbornou porotou k súťažnému výstupu.

Bezpečnosť a ochrana zdravia účastníkov súťaže
1.	Bezpečnosť a ochranu zdravia vo všeobecnosti zabezpečuje organizátor súťaže. 
2.	Deti do 15 rokov sú povinné prísť na súťaž v sprievode dospelej osoby (rodiča, pedagóga alebo inej dospelej osoby), ktorá chráni ich bezpečnosť a rieši ich problémy organizačného či sociálneho charakteru. 
3.	Mládež vo veku 16 – 18 rokov má právo prísť na súťaž v sprievode dospelej osoby.
Súťažný repertoár
Súťaž sa koná v slovenskom jazyku v prednese a javiskovej interpretácii pôvodnej a svetovej umeleckej literatúry, ktorá nie je tematicky určená, ani obmedzená.
Zo súťaže môže byť vylúčená braková, dobrodružná a detektívna, odborná literatúra.

Kritériá hodnotenia
sú súčasťou Organizačného poriadku 61. Hviezdoslavovho Kubína

Technické podmienky 
Recitátori a kolektívy odosielajú vyplnené prihlášky a prednášané texty organizátorom, podľa možnosti v elektronickom spracovaní. Potrebné formuláre prihlášok do súťaže sú na http://www.nocka.sk/umelecky-prednes/hviezdoslavov-kubin/formulare

B. Priebeh súťaže

Štruktúra súťaže
Vzhľadom na záujem veľkého počtu jednotlivcov o prednes je súťaž viacvrstevnato štruktúrovaná. 
Súťažné výkony bude hodnotiť odborná porota, ktorá na ich základe uskutoční výber do kola vyššieho stupňa. Z každej úrovne môže za každú kategóriu postúpiť do vyššej úrovne jeden súťažný výkon. Vo výnimočných prípadoch si porota vyhradzuje právo postup neudeliť. Usporiadateľ môže, na základe odporúčania príslušných odborných a výberových porôt, pozvať na krajskú alebo celoštátnu súťaž aj ďalších ocenených z obvodných, regionálnych, resp. krajských kôl. Tento návrh však musí byť akceptovaný usporiadateľom kola vyššej úrovne.

Organizačné zabezpečenie a riadenie súťaže 
Podrobnejšie a konkrétnejšie parametre súťaže, vrátane termínov jednotlivých súťažných kôl a bližšiu špecifikáciu ďalších náležitostí súťaže stanovuje organizačný poriadok súťaže. Pre zdarný priebeh celoslovenskej prehliadky a súťaže sa uskutočnia tieto krajské súťaže 61. Hviezdoslavovho Kubína:

BRATISLAVSKÝ KRAJ
Malokarpatské osvetové stredisko Modra, 900 01 Modra, Horná 20
Jarmila Hnatová, hnatova@moska.sk, 033/6433 489	Štúrova Modra – súťaž a prehliadka umeleckého prednesu mládeže a dospelých, a divadiel poézie – Modra, 21. 4. 2015

	Bratislavské metamorfózy – súťaž a prehliadka detského prednesu a detských recitačných kolektívov – Bratislava-Ružinov, 5. – 7. 5. 2015
	
TRNAVSKÝ KRAJ
Trnavské osvetové stredisko Trnava, 917 01 Trnava, Bratislavská 27 
Mgr. Daniela Polášová, polasova.dana@zupa-tt.sk, 033/5331 935	Hollého pamätník – súťaž a prehliadka detského a umeleckého prednesu mládeže a dospelých, detských recitačných kolektívov a divadiel poézie – Trnava, 28. – 29. 4. 2015

NITRIANSKY KRAJ
Tribečské osvetové stredisko Topoľčany, 955 01 Topoľčany, Stummerova 385/16
Ján Podoba, podoba@toposveta.sk, 038/532 1064, 532 3012
	Hviezdoslavov Kubín – súťaž a prehliadka umeleckého prednesu mládeže a dospelých, a divadiel poézie – Topoľčany, 16. 4. 2015

	Hviezdoslavov Kubín – súťaž a prehliadka detského prednesu a detských recitačných kolektívov – Topoľčany, 7. 5. 2015		

TRENČIANSKY KRAJ
Trenčianske osvetové stredisko Trenčín, 911 01 Trenčín, K dolnej stanici 7282/20A 
Mgr. Viera Slivová, viera.slivova@tnos.tsk.sk, 032/6555 322	Štúrov Uhrovec – súťaž a prehliadka umeleckého prednesu mládeže a dospelých – Uhrovec, 21. 4. 2015

	Podjavorinskej Bzince – súťaž a prehliadka detských recitačných kolektívov a divadiel poézie – Nové Mesto nad Váhom, 28. 4. 2015
				           súťaž a prehliadka detského prednesu – Bzince pod Javorinou, 30. 4. 2015

ŽILINSKÝ KRAJ 
Turčianske kultúrne stredisko Martin, 036 01 Martin, Divadelná 5
Mgr. Monika Ondrušová, ondrusova.tks@gmail.com, 043/413 23 94, 0917 494 708
	Vajanského Martin – súťaž a prehliadka detského a umeleckého prednesu mládeže a dospelých, detských recitačných kolektívov a divadiel poézie – Martin, 27. – 29. 4. 2015

BANSKOBYSTRICKÝ KRAJ
Stredoslovenské osvetové stredisko Banská Bystrica, 975 25 Banská Bystrica, Dolná 35 
Mgr. Dušan Jablonský, jablonsky@sosbb.sk, 048/412 5206
	Sládkovičova Radvaň – súťaž a prehliadka detského a umeleckého prednesu mládeže a dospelých, detských recitačných kolektívov a divadiel poézie – Banská Bystrica, 6. – 7. 5. 2015

PREŠOVSKÝ KRAJ
Ľubovnianske osvetové stredisko Stará Ľubovňa, 064 01 Stará Ľubovňa, Nám. gen. Štefánika 5 
Irina Nováková, osvetasl@nextra.sk, 052/43 239 23, 0908 998 795 
	Hviezdoslavov Kubín – súťaž a prehliadka detského prednesu – Stará Ľubovňa, 24. 4. 2015

Divadlo Jonáša Záborského – útvar osvetovej činnosti Prešov, Nám. legionárov 6, 080 01 Prešov PhDr. Dagmar Rusnáková, rusnakova.osveta@djz.sk, 051/77341 87		
Hviezdoslavov Kubín – súťaž a prehliadka umeleckého prednesu mládeže a dospelých, detských recitačných kolektívov a divadiel poézie – Prešov, 29. 4. 2015

KOŠICKÝ KRAJ
Zemplínske osvetové stredisko Michalovce, 071 01 Michalovce, Gorkého 1
Mgr. Lucia Špáková, lucia.spakova@zosmi.sk, 056/644 13 48, 0918 908 310
	Metamorfózy slova – súťaž a prehliadka detského a umeleckého prednesu mládeže a dospelých, detských recitačných kolektívov a divadiel poézie – Michalovce, 4. – 6. 5. 2015

Návrhy a protokoly z krajských súťaží a prehliadok musia byť doručené do Národného osvetového centra najneskôr 11. mája 2015 (vrátane) so všetkými povinnými prílohami.
K protokolom je potrebné priložiť:
– kompletne vyplnené prihlášky recitátorov a súborov, ktoré sú súčasťou organizačného poriadku 61. Hviezdoslavovho Kubína
– texty recitátorov a súborov, s ktorými vystúpia v celoslovenskej súťaži a na prehliadke,
je vhodné priložiť:
– fotografie jednotlivcov a súborov
– propagačné materiály krajskej prehliadky

O zaradení jednotlivcov a súborov do súťažnej aj nesúťažnej časti prehliadky rozhodne programová rada NOC zložená z odborníkov, zástupcov krajských odborných porôt a metodikov – organizátorov krajských súťaží a prehliadok 61. Hviezdoslavovho Kubína. Výsledky budú uverejnené do konca mája 2015 na internetovej stránke www.nocka.sk / Hviezdoslavov Kubín a Umelecký prednes.

C. Celoštátna súťaž a prehliadka

Program
pozostáva zo súťažnej, prezentačnej a vzdelávacej časti
súťažná časť – súťaž a prehliadka recitátorov IV. – V. kategórie (mládež, dospelí, seniori) na základe návrhu krajských porôt a výberu programovej rady 61. Hviezdoslavovho Kubína
	– súťaž a prehliadka recitačných kolektívov a divadiel poézie I. kategórie (do 15 rokov) na základe návrhu krajských porôt a výberu programovej rady 61. Hviezdoslavovho Kubína
	– súťaž a prehliadka divadiel poézie a recitačných kolektívov II. kategórie (nad 15 rokov) na základe návrhu krajských porôt a výberu programovej rady 61. Hviezdoslavovho Kubína

prezentačná časť – prehliadka vybraných víťazných detských recitátorov I. – III. kategórie z krajských prehliadok do komponovaných programov na základe návrhu krajských porôt a výberu programovej rady 61. Hviezdoslavovho Kubína

vzdelávacia 	časť – hodnotiace diskusie o nesúťažiacich a súťažiacich recitátoroch, recitačných kolektívoch a divadlách poézie 
			– sprievodný program spoluorganizátorov podujatia

Spôsob výberu poroty a jej povinnosti
1. Odborné poroty 61. Hviezdoslavovho Kubína vymenúva generálna riaditeľka Národného osvetového centra.
1. Pri zostavovaní odborných porôt odborný garant súťaže zohľadňuje a uprednostňuje predovšetkým odbornosť, objektívnosť a korektnosť každého člena poroty i jeho morálne predpoklady.
2. Členovia odborných porôt sústredene sledujú všetky živé vystúpenia súťažiacich a na základe svojich schopností ich odborne interpretujú a hodnotia. Svoje hodnotenia si pripravujú ústne aj písomne.
3. Členovia odbornej poroty sa pod vedením jej predsedu kolektívne dohodnú na záverečných výsledkoch súťaže. Pri nemožnosti vzájomnej dohody použijú kvantifikačnú metódu.
4. Za prácu jednotlivých odborných porôt zodpovedá odborný garant a predseda poroty, ktorí spracúvajú výsledky súťaže vo forme protokolu a sú zodpovední za zverejnenie písomných hodnotení súťažných vystúpení. 

Hodnotenie účinkujúcich
Rozhodujúcim faktorom hodnotenia je umelecká kvalita a prínos pre ďalšie smerovanie umeleckého prednesu, recitačných kolektívov a divadiel poézie na Slovensku.
Hodnotenie má internú aj verejnú formu v podobe verejného hodnotenia s diskusiou a písomného zverejnenia v médiách Národného osvetového centra.
Okrem odborných porôt môžu umelecké výkony a produkcie hodnotiť aj laické kolektívy a poroty zostavené z vybraných detí, mládeže a záujemcov. 

Ocenenie účinkujúcich	
– dve Hlavné ceny primátora mesta Dolný Kubín – súborom I. a II. kategórie recitačných kolektívov a divadiel poézie – za najkvalitnejšie umelecké produkcie, s postupom na Scénickú žatvu,
– ceny spoluorganizátorov a sponzorov v IV. - V. kategórii súťaže v umeleckom prednese poézie a prózy (1. – 3. miesta a čestné uznania) s návrhom na postup na Scénickú žatvu, Medzinárodný festival poézie vo Valašskom Meziříčí a Podebradské dni poézie,
– diplomy za účasť – každému účastníkovi 61. Hviezdoslavovho Kubína, 
– vecné ceny spoluorganizátorov a sponzorov – za pozoruhodné inscenácie a individuálne výkony,
– účastnícke ceny sponzorov a organizátorov – pre všetkých účastníkov 61. Hviezdoslavovho Kubína.

D. Záverečné ustanovenie
1. Prípadné zmeny, doplnky a spresnenia propozícií vydáva Národné osvetové centrum.
2. Počas celého priebehu podujatia sú všetci účastníci k dispozícii vyhlasovateľovi a môžu byť podľa potrieb využití na propagačné a spoločenské sprievodné vystúpenia v mieste konania i v blízkom okolí.
3. Finančné zabezpečenie, priebeh a finančná participácia podujatia závisia od výšky získaných finančných prostriedkov z dotačného systému MK SR, MŠVaV SR, NOC, Žilinského samosprávneho kraja a Mestského úradu Dolný Kubín, prípadne iných zdrojov. 
4. Prípadné nahrávanie pre rozhlas či televíziu je viazané na súhlas výkonných umelcov, bez nároku na odmenu.  
5. Prihlásením sa do súťaže dávajú všetci súťažiaci súhlas na využitie súťažného výkonu pre dokumentačné, edukačné a propagačné nekomerčné účely NOC (vrátane zverejnenia kultúrnej produkcie súťažiacich na webovej stránke NOC). 
6. Súťažiaci (jednotlivec, kolektív) prehlasuje, že je nositeľom všetkých práv spojených s verejným predvádzaním súťažného diela. 
7. Súťažiaci (sólista, súbor) sa zaväzuje uhradiť škodu, ktorá by vznikla porušením štatútu (propozícií) celoslovenských prehliadok.

Kontakt 
Mgr. Jaroslava Čajková
Národné osvetové centrum 
Nám. SNP 12
812 34 Bratislava 1 
tel 02/20471 249, 
e-mail jaroslava.cajkova@nocka.sk